Oscar Peer survegn Premi da cultura grischun 2003

(lr)

Oscar Peer, il scrivent engiadinais che viva oz a Cuira, è vegnì undrà cun il Premi da cultura grischun 2003 en renconuschientscha per sia ovra litterara en lingua rumantscha e tudestga e per sias stentas da promover la lingua e la cultura rumantscha.
Oscar Peer nascha e crescha si a Lavin en ina famiglia da purs. EI cumenza in emprendissadi e frequenta suenter il seminari da magisters a Cuira. Suenter ses studi da romanistica a Turitg e Paris concepescha ed elavura el il dicziunari "Ladin-tudestg" per incumbensa da la Lia rumantscha. Lura vegn el elegì sco magister da franzos e talian a la Scola chantunala a Winterthur ed a partir dal 1970 al Seminari da magisters a Cuira. EI scriva raquints, novellas, romans ed il scenari per il film "Retuorn" che sa basa sin sia novella "Accord".
Sper Oscar Peer ha er la dirigenta e musicista Sylvia Caduff da Cuira survegnì il Premi da cultura grischun 2003. La surdada dal premi dotà cun 20 000 francs ha gì lieu ils 14 da november a chaschun d'ina pitschna festa en l'edifizi dal Cussegl grond.
Plinavant ha la regenza er surdà in Premi da renconuschientscha a Diego Giovanoli e mintgamai in Premi da promoziun a Romedi Reinalter da Brail ed a Dumenic Andry da Zuoz. Reinalter e botanicher e vegn ad edir proximamain in cudesch rumantsch davart la flora. Andry è scrivent ed ha edì l'onn passà ses emprim cudesch cun il titel "Roba da tschel muond".